  Виталий Пронин Вотка Одӥг липет улын Новый каргуртын луоз мугор кыдатонъя комплекс.Ёросысь тросэз кужмо спортсменъёс Новый каргуртын кыдамын. Куасэн но пыдын бызьылӥсьёссы сяна, хоккеистъёссы, гира ӝуткасьёссы но великен ворттылӥсьёссы ёроссэс но шаермес данъяло, нош мугор кыдатон интызы кемалась выльдэмез кулэ каре. Ваньзэ лыдэ басьтыса, татчы пуктыны чакламын выль комплекс. Нунал ӵоже отын 120 адями мугорзэ кыдатыны быгатоз. Кылем арня пумын шаерысьтымы вылӥ кивалтӥсьёс лэсьтӥськонлы кутскон сётӥзы, пуктӥськоно юртлэн инъетаз капсула согыса. Лэсьтӥськон ужъёс 150 миллион манет тыр дунъямын, выль юртэз усьтыны чакламын 2018-тӥ ар пумын. ФОК борды стадион но пуктыны учкемын. Вань малпанъёс уж вылын быдэсмизы ке, 2020-тӥ арын татын  Гурт шудонъёс но радъяны луоно.Каракулино Пайдаё шутэтскон Ёросысь нылпиослэн гужемзы пайдаё ортчиз.Быдэ вуымтэ нылпиослэсь каникулъёссэс радъян сярысь быдэс ёросэн сюлмаськизы. Пиналъёс пыриськизы ужъя но шутэтсконъя лагерьёсы. Юрттэт сётэмын начар, огнын нылпи будэтӥсь но трос нылпиё семьяослы, нимысьтыз саклык висъямын секыт югдуре шедем быдэ вуымтэослы.Лагерьёслэсь ужзэс радъян вылысь Удмурт Республикалэн бюджетысьтыз 1 миллион 134 сюрс манет вуиз, ёрос администрацилэн бюджетысьтыз 417 сюрс манет висъяськиз на. 2015-тӥ арен ӵошатыса, каникулъёсты радъянлы 100 сюрс манетлы тросгес коньдон висъямын вал.Вавож Лыдпусъёс Ӝыны ар куспын 98 пинал вордскиз: 50 нылъёс, 48 пиос.Пиосты ӵемгес нимало Артём, Даниил, Дмитрий, Андрей, Роман, Тимофей, нылъёсты - Софья, Злата, Мария, Алина, Анастасия. Пӧлазы шер пумиськылӥсь нимъёс но вань: Елизар, Елисей, Мирон, Веста, Аделия, Аделина.Ӝыны ар куспын 114 мурт улонысь кошкиз, кылем арен ӵошатыса, 7 муртлы ӧжытгес. Жаляса верано, котькуд куинетӥез - 18-54 аресъем воргоронъёс.Ува Лэчыт син но кужмо пыд Ёросысь биатлонъя нылпи школа 10 ар тырмонзэ пусъе.Берло аръёсы отысь покчи биатлонистъёс шаерысьтымы кужмо спортсменъёс пӧлы пыро. Ӵуказе, 27-тӥ августэ, соос нош ик стартэ потозы. Ува каргуртын ортчоз гужем биатлонъя «Кубок Надежды» ӵошатскон. Уваысь сяна, отчы пыриськозы ёросысь Нылга, Удугучин школаосысь, Ижевск, Глазов но Можга городъёсысь 11-14 аресъем 150 пала пиналъёс. Каргуртысь «Юбилейный» стадионын соос ыбылӥськозы, К. Маркс но   Ф. Энгельс ульчаостӥ бызьылозы. Ужрад йылпумъяськоз шулдыр концертэн.Сьӧлта Калык дружина кужмоя Ёросысь дружинникъёслэн лыдзы 9-озь йылӥз.Югдурез утисьёслэн нырысетӥ юрттӥсьёссы - дружинникъёс. Полициын ужасьёсын ӵош огъя югдурез эскеро, трос калык люкаськон интыосын дежурить каро. Кызьы ивортӥз Удмурт Республикая МВД-лэн Сьӧлта ёросысь ёзэныз кивалтӥсьлэн воштӥсез Александр Семакин, калык дружина ёросын 2015-тӥ арын кылдытэмын. Отчы 7 мурт юнматэмын вал ке, толон нуналысен соослэн лыдзы 2-лы йылӥз. Шумпоттэ, полициын ужасьёслы юрттыны мылкыд карисьёс пӧлын тросгес егитъёс. Ӝыны ар куспын 16 пол рейдъёсы потазы, 5 йыружез сэрттыны юрттӥзы. 27-тӥ августэ Сьӧлта черкогуртлэн нуналэз ортчоз, соку но дружинникъёс калык пӧлын луозы.Иж 100 ар вӧсясько ни 28-тӥ гудырикошконэ 100 ар тырме Ижысь Инмар Анайлэн Успениезлы сӥзем храмлы.Городысь одӥгез арлыдоез сяна, совето вакытъёсы та черк гинэ ӧз ворсаськылы. Быдӟым ож дыръя но храме Ижысь гинэ ӧвӧл, котырысь ёросъёсысь но гуртъёсысь удмуртъёс вӧсяськыны ветлӥзы.Праздник служба бере черклэн азбараз ӝӧкъёс пуктэмын луозы, Инмарлы оскисьёс бакча сиёнъёссэс, емышъёссэс, пушмульыоссэс вӧсятозы, ог-огзэс ӟечкылалозы Инмар анайлэн Успениез праздникен но визьдыр йылпумъяськемен. Та праздникез мукет сямен Пушмульы яке Нянь спас шуо на.Дэбес Гуртаз вуылӥз        Гужем Олимпиадае мыныны кулэ вал черкогуртысь спортсмен Мария Пономарёва.Шаерысьтымы ӝог ветлӥсьлы Рио-де-Жанейро городэ вуылыны ӧз кылды, со понна со вордскем палъёсаз шутэтскиз. Угось спортсменмы берло 2 арзэ ялан сборъёсын, нош гуртаз бертылыны шер кылдэ.Нылашлэн льӧль малпанъёсыз тӧлӟизы ке но, мылкыдзэ уг куашкаты. Вордскем палъёсаз тыро-пыдо шутэтскемез бере спортсменка выль кужымен вуоно сезонлы дасяськоз. Ӵошатсконъёс кутскозы Россилэн чемпионатэз бордысен, отын вормисьёслы Европае сюрес усьтӥськоз. Та дыре егит нылаш Саранск городын мугорзэ кыдатэ.Шаркан Кузьым вите кузёзэ Ёросысь удмурт культураез азинтонэ мыло-кыдо пыриськись муртъёсты Г. Верещагин нимо премиен пусъё.Таӵе кузьым 5 муртлы сётэмын ни: Ляльшурысь Евгения Куклиналы, Сосновкаысь Анатолий Шкляевлы, Быгыысь Нина Беляевалы, Шарканысь Светлана Перевозчиковалы но Алевтина Лебедевалы. Кинэ туэ данъялозы - тодмо ӧвӧл на. Ӵектэм адямиосты нырысь ик эскерыса потоз «Удмурт Кенеш» огазеяськонлэн ёросысь ёзэз, собере - ёросысь депутатъёслэн кенешсы. Шудо муртлэн нимыз тодмо луоз 4-тӥ ноябре. Вормисьлы ёрос бюджетысь 10 сюрс манет висъяськоз.Дасяз Валентина Емельянова  